ג'וזף הולט (באנגלית: Joseph Holt; 6 בינואר 1807 – 1 באוגוסט 1894) היה דמות מרכזית בממשלו של נשיא ארצות הברית ג'יימס ביוקנן, אז עלה בידו לשכנע את הנשיא להתנגד לפרישת מדינות הדרום. הוא שב לקנטקי ונאבק בהצלחה בתומכי הפרישה וכך סייע לשמור את המדינה באיחוד. הנשיא אברהם לינקולן מינה אותו כפרקליט הצבאי הראשי של צבא ארצות הברית. הוא היה הפוסק והאוכף הראשי של החוק הצבאי בממשלו של לינקולן ותומך באמנציפציה. הוא נודע כמי שעמד בראש צוות התביעה במשפטים הקשורים לרצח לינקולן.